LIGJ
Nr. 13/2020

PËR DISA ndryshime dhe shtesa në ligjin nr. 108/2013, 
“për të huajt”, TË ndryshuar[footnoteRef:2]  [2: 	 Ky ligj është përafruar pjesërisht me direktivën 2004/38/KE të Parlamentit Europian dhe të Këshillit, datë 29 prill 2004, “Mbi të drejtën e shtetasve të Bashkimit Europian dhe të anëtarëve të familjeve të tyre për të lëvizur dhe qëndruar lirisht brenda territorit të shteteve anëtare”, që ndryshon Rregulloren (KEE) dhe shfuqizon direktivat 64/221/KEE, 68/360/KEE, 72/194/KEE, 73/148/KEE, 75/34/KEE, 75/35/KEE, 90/364/KEE, 90/365/KEE dhe 93/96/KEE, të ndryshuar. Numri CELEX 32004L0038, Fletorja Zyrtare e Bashkimit Europian, seria L, nr. 158, datë 30.4.2004, faqe 77–123.
] 


	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 108/2013, “Për të huajt”, të ndryshuar, bëhen këto ndryshime dhe shtesa:

Neni 1

	Në nenin 3, pika 32 ndryshohet si më poshtë:
	“32. ‘Vizë’ është autorizimi në formën e një vize pullë në një dokument të vlefshëm udhëtimi ose vizë elektronike, e printuar nga format elektronik, lëshuar nga autoritetet përgjegjëse, sipas procedurave të këtij ligji, që lejon të huajin të hyjë, të qëndrojë ose të kalojë tranzit në Republikën e Shqipërisë, në përputhje me legjislacionin në fuqi.”.

Neni 2

	Në nenin 21, pika 1 ndryshohet si më poshtë:
	“1. Viza e tipit ‘C’ është viza që lëshohet në formën e një vize pullë ose e printuar nga format elektronik, e cila i jep të drejtën mbajtësit të saj të hyjë dhe të qëndrojë në Republikën e Shqipërisë deri në 90 ditë, brenda 180 ditëve, duke filluar nga data e hyrjes së parë.”.

Neni 3

	Në nenin 22 bëhen këto ndryshime dhe shtesa:
	1. Pika 1 ndryshohet si më poshtë:
	“1. Viza e tipit ‘D’ është viza që lëshohet në formën e një vize pullë ose e printuar nga format elektronik për shtetasin e huaj që kërkon të qëndrojë në Republikën e Shqipërisë më shumë se 90 ditë, brenda 180 ditëve, dhe kur, për t’u pajisur me leje qëndrimi, për këta shtetas kërkohet vizë.”. 
	2. Në pikën 5, pas fjalëve “vizës pullë” shtohen fjalët “dhe vizës elektronike”. 

Neni 4

	Në nenin 24 bëhen këto shtesa dhe ndryshime: 
	1. Në pikën 1, pas fjalëve “jashtë vendit,” shtohen fjalët “nëpërmjet sistemit elektronik të vizave,”. 
	2. Pika 4 ndryshohet si më poshtë:
	“4. Për të aplikuar për vizë, shtetasi i huaj paraqitet personalisht në konsullatë ose aplikon online në sistemin elektronik të vizave.”. 
	3. Pika 5 shfuqizohet. 
	4. Në pikën 6, fjalia e dytë shfuqizohet.

Neni 5

	Në nenin 25 bëhen shtesat e mëposhtme: 
	1. Në pikën 1, në fund të fjalisë shtohen fjalët “ose duke printuar vizën elektronike të miratuar.”. 
	2. Në pikën 2, pas fjalëve “Lëshimi i vizës” shtohen  fjalët “pullë dhe vizës elektronike” dhe emërtimi “Ministria e Punëve të Jashtme” zëvendësohet me fjalët “ministria përgjegjëse për punët e jashtme”.
     
Neni 6

	Në nenin 28, në titull dhe në përmbajtje, pas fjalës “viza/vizës” shtohen, përkatësisht fjalët “pullë dhe elektronike”, me përjashtim të pikës 3.
	Në pikën 5, emërtimi “Ministria e Punëve të Jashtme” zëvendësohet me fjalët “ministria përgjegjëse për punët e jashtme”.

Neni 7

	Në nenin 29, në titull dhe në përmbajtje, pas fjalës “viza/vizës/vizën”, shtohen, përkatësisht, fjalët “pullë dhe elektronike”.

Neni 8

	Në nenin 38 bëhen ndryshimet e mëposhtme:
	1. Në pikën 1, fjalët “dhe 60 ditë” zëvendësohen me fjalët “dhe brenda 60  ditëve”.  
	2. Në pikën 3, fjalët “brenda 60 ditëve” zëvendësohen me fjalët “brenda 30  ditëve”.

Neni 9

	Në nenin 71 bëhen këto shtesa dhe ndryshime:
	1. Në pikën 3, pas fjalëve “me qëndrim të ligjshëm në Republikën e Shqipërisë” shtohen fjalët “pavarësisht motivit të qëndrimit”. 
	2. Pika 4 shfuqizohet. 
	3. Në pikën 5, fjalët “30 ditëve” zëvendësohen me fjalët “10 ditëve pune”. 
	4. Pika 9 ndryshohet si më poshtë:
	“9. Përjashtohen nga përcaktimet e pikës 1, të këtij neni, dhe gëzojnë të drejta të barabarta me shtetasit shqiptarë në fushën e punësimit e të vetëpunësimit, sipas parashikimeve të Kodit të Punës:
	a) shtetasit e vendeve të Bashkimit Europian dhe zonës Shengen dhe anëtarët e familjes së shtetasve të njërit prej vendeve anëtare të Bashkimit Europian dhe zonës Shengen që nuk janë shtetas të këtyre vendeve dhe që janë me qëndrim të ligjshëm në Republikën e Shqipërisë;
	b) shtetasit e njërit prej vendeve të Ballkanit Perëndimor, Bosnjë-Hercegovinës, Malit të Zi, Kosovës, Serbisë dhe Maqedonisë së Veriut;
	c) të huajt që punësohen në sektorë të ndryshëm, me qëllim rregullimin e pasojave dhe rimëkëmbjen nga fatkeqësi natyrore.”.

Neni 10

	Në nenin 72 bëhen shtesat dhe ndryshimet e mëposhtme:
	1. Në shkronjën “a”, pas fjalëve “shtetas të një prej vendeve anëtare të Bashkimit Europian dhe zonës Shengen” shtohen fjalët “dhe anëtarët e familjes së shtetasve të njërit prej vendeve anëtare të Bashkimit Europian dhe të zonës Shengen që nuk janë shtetas të këtyre vendeve dhe që janë me qëndrim të ligjshëm në Republikën e Shqipërisë”. 
	2. Pas shkronjës “a” shtohet shkronja “a/1” me këtë përmbajtje:
	“a/1) shtetas të njërit prej vendeve të Ballkanit Perëndimor, Bosnjë-Hercegovinës, Malit të Zi, Kosovës, Serbisë dhe Maqedonisë së Veriut;”. 
	3. Në shkronjën “b”, nënndarja “iii”, fjalët “të anijeve apo” hiqen. 
	4. Pas shkronjës “b” shtohen shkronjat “b/1” dhe “c” me këtë përmbajtje: 
	“b/1) për qëndrim deri në 2 muaj, brenda 1 viti, të pjesëtarëve të ekuipazheve të anijeve; 
	c) që punësohen në sektorë të ndryshëm, me qëllim rregullimin e pasojave dhe rimëkëmbjen nga fatkeqësi natyrore. Deklarimi për punësimin e tyre bëhet në zyrën përkatëse të punësimit nga punëdhënësi ose vetë i huaji i vetëpunësuar apo investitor, pranë zyrës së punësimit në vendin ku kryhet aktiviteti.”.

Neni 11

	Në nenin 82 bëhen këto ndryshime dhe shtesa:
	1. Pika 2 ndryshohet si më poshtë: 
	“2. Kuotat vjetore për punësimin e të huajve miratohen me vendim të Këshillit të Ministrave, me propozimin e ministrit përgjegjës për çështjet e migracionit të punës dhe të ministrit përgjegjës të sektorit përkatës.”. 
	2. Pas pikës 2 shtohet pika 2/1 me këtë përmbajtje: 
	“2/1. Kur nevojat e parashikuara për numrin e punëtorëve të huaj për një sektor të caktuar tejkalojnë numrin e përcaktuar në kuotën vjetore, ministri përgjegjës për çështjet e migracionit të punës, në bashkëpunim me ministrin përgjegjës për një sektor të caktuar, i propozojnë Këshillit të Ministrave miratimin e kuotave të reja për atë sektor.”. 
	3. Pikat 3 dhe 6 ndryshohen si më poshtë: 
	“3. Kuotat vjetore për punësimin e të huajve përcaktohen, duke marrë parasysh analizën e  nevojave për aftësi në tregun shqiptar të punës, projeksionet për zhvillimin ekonomik në sektorë të caktuar dhe fuqinë punëtore të nevojshme për ata sektorë.
	6. Procedurat e bashkëpunimit institucional dhe ndërinstitucional për përcaktimin e kuotave vjetore për punësim miratohen me udhëzim të ministrit përgjegjës për çështjet e migracionit të punës.”.

Neni 12

	Në nenin 84 bëhen këto ndryshime:  
	1. Pika 1 ndryshohet si më poshtë: 
	“1. Leja e punës për të huajin si punëmarrës, brenda kuotave vjetore të përcaktuara në nenin 82, të këtij ligji, lëshohet duke mbajtur parasysh nevojat e tregut të punës në Republikën e Shqipërisë.”.
	2. Në pikën 2, paragrafi i parë ndryshohet si më poshtë: 
	“Autoriteti shtetëror përgjegjës për punësimin, përpara miratimit të kërkesës për leje pune për një shtetas të huaj, propozon, brenda afatit kohor të publikimit të vendit të lirë të punës, kandidatë të përshtatshëm, sipas profilit të kërkuar, të gatshëm të punojnë në vendin vakant të punës si më poshtë:”. 
	3. Pika 3 ndryshohet si më poshtë:
	“3. Kërkesa për plotësimin e një vendi të lirë pune bëhet publike nga autoriteti shtetëror përgjegjës për punësim, për një periudhë kohore prej 7 (shtatë) ditësh kalendarike, që nga dita e regjistrimit të kërkesës për leje pune për një shtetas të huaj pranë këtij autoriteti.”. 
	4. Pika 5 shfuqizohet.

Neni 13

	Në nenin 85, pas shkronjës “dh” shtohet shkronja “e” me këtë përmbajtje:
	“e) është punëmarrës/i vetëpunësuar në fushën e teknologjisë së informacionit.”.

Neni 14

	Në nenin 87, pika 1 ndryshohet si më poshtë: 
	“1. Të huajit, me qëndrim të rregullt në Republikën e Shqipërisë, i jepet leje pune si punëmarrës nëse pozicioni i punës që i ofrohet në rajonin gjeografik, ku punëdhënësi i tij ushtron veprimtarinë ekonomike, nuk mund të plotësohet nga kategoritë e përcaktuara në pikën 2, të nenit 84, të këtij ligji.”.

Neni 15

	Në nenin 151, pas paragrafit të parë shtohen paragrafët e dytë dhe të tretë me këtë përmbajtje:
	“Ngarkohet Këshilli i Ministrave që, brenda 3 muajve nga hyrja në fuqi e këtij ligji, të nxjerrë aktet nënligjore për të përcaktuar kriteret, procedurat dhe dokumentacionin për pajisjen me vizë  elektronike, në zbatim të nenit 22, pika 5, dhe për formatin e aplikimit për vizën  elektronike, në zbatim të nenit 24, pika 1, të ligjit.
	Ngarkohet ministria përgjegjëse për punët e jashtme, ministria përgjegjëse për punët e brendshme dhe Shërbimi Informativ Shtetëror që, brenda 3 muajve nga hyrja në fuqi e këtij ligji, të nxjerrin udhëzimin e përbashkët për lëshimin e vizës elektronike, në zbatim të nenit 25, pika 2, të ligjit.”.

Neni 16

Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.

																			KRYETAR
Gramoz Ruçi

[bookmark: _GoBack]Miratuar në datën 12.2.2020.





4

